Patimaa maak Joseph,
Arimatheahch kaa uhchiit naapeu chii nituweyihtamuweu Pilate Jesus wiiyuuyuu chechii chiskashtaawaat.
Joseph maak chiimuut chii taapweyimeu Jesus wesh chii kushteu aniyuu Jewa iinuuh kaa niikaanishkuwaayich.
Chii niskumuu maak Pilate taan kaa ishi nituweyihtamiyich Joseph.
Ekw maak Joseph kaa utinamuwaat Jesus wiiyuuyuu kaa chistuhtataawaat.
Nicodemus maak chii wiicheukuu.
Eukuu Nicodemus e tipiskaayich maauch niishtam kaa pechi naataat Jesus.
Chii ayaau maak tuuminikaniyuu niipisiih myrrh ekw maak aloe kaa ishinihkaateyikwaauh e chii uhchi ushihtaakanuyich.
Wiyesh mitaahtumitanuu tipaapekahiikan chii ispihtinikuniyuu uyuu tuuminikaniyuu.
Ekw uchii niishu naapeuch Nicodemus ekw maak Joseph kaa utinamuwaatwaau Jesus wiiyuuyuu kaa tihtipayechinamuwaatwaau machunishihch kaye chii wiihchimaakutaaweuch wesh ekun kaa chii ihtitwaau Jewa iinuuch.
Anit kaa chiistaaskuhwaakanuut Jesus chii ihtakun nihtaauchihchikan aschii kaye chii ihtakun anit ekaa nihtaa uhchi aapatahch chiipaikamikw.
Aniyuu maak e chii ishi chiishikaayich,
e ayeskuwiihkaakanuyich miyaaskaacheu makushewiniyuu,
kaye maak e peshunaakuniyich aniyuu chiipaikamikuyuu,
ekute anite kaa ashtaawaatwaau Jesus wiiyuuyuu.
An kaa chisheayimiheuchiishikaach wiipach maak miin e ati waapahch,
eshkw e ukaach anite chiipaikamikuhch chii ituhteu Mary Magdalene kaa waapamaat aniyuu asiniih e chii iichehtahaakanuyikupanen anit e uhchi piihchaanuyich.
Kaa chihchipahtaat kaa nituwaapamaat Simon Peter ekw maak aniyuu kutak chischinuhamuwaakan Jesus kaa saachihaayich ekw kaa itaat uyuuh,
“Chii utinamuweuch Utipeyihchikeu wiiyuuyuu namui maak nichischeyihtamuwaan taanite kaa chiskashtaawaatwaau.”
Ekw Peter kaa wiiwiit iskutak kaa itweyich uyuu e wiicheukut aniyuu kutak chischinuhamuwaakan.
Anite chiipaikamikuhch ekute kaa ishi chistuhtetwaau.
Taapishkun chii chihchipahtaauch mikw maak chii aakuschipayistaakuu Peter aniyuu kutak chischinuhamuwaakan ekw wiya niishtam kaa paapahtaayich anit.
Iskutak maak piyaapahtaat anite an kutak chischinuhamuwaakan chii nuwewiyuu anite e piihtaapahtahk aniyuu chiipaikamikuyuu.
Mikw machunishiyuu chii waapatam e ashteyich anite.
Namui uhchi piihcheu.
Chek kaa uhchi paapahtaat Simon Peter ekw kaa piihchet wiya anite.
Chii waapahtam aniyuu machunishiyuu anit e ashteyich.
Ekw aniyuu kutachiyuu machunishiyuu kaa aapataniyich Jesus kaa piskweyetinikanuyich ustikwaan tipaan anite chii ashteyuu e chii nuutamechinikanuyikupane.
An kutak chischinuhamuwaakan,
an niishtam kaa paapahtaat anit,
kaye wiya chii piihcheu anite,
kaa waapahtahk kaye kaa ati taapwehtahk e chii uhpiskaayikupanen.
Uyuu maak mekwaach eshkw namui uhchi nisituhtamuch anit aniyuu Chishemanituu utayimuwinihch kaa itashteyich miin che wanishkaayich.
Ekw kaa chiiwetwaau wiichiwaawaahch uchii chischinuhamuwaakanich.
Jesus kaa nuukushiishtawaat Mary Magdalene
Ekut anit wiiwiitamihch aniyuu chiipaikamikuyuu kaa niipuut Mary e maatut.
Aniyuu maak e maatuut chii nuwewiyuu e piihtaapahtahk aniyuu chiipaikamikuyuu.
Ekut kaa waapamaat niishu enchil e waapaaspisuyich e apiyich anit Jesus kaa chiskashtaakanuyich wiiyuu.
Peyakw anite e chii ishi ustikwaanuyich chii apuu ekw an kutak anite itehche e chii ishi usitiihch ekute kaa apit.
Ekw kaa itikut aniyuu enchil,
“Iskweu,
Chekwaan wehchi maatuuyin.”
Ekw Mary kaa itaat,
“Chii utineuch Nitipeyihchikem namui maak nichischeyimaauch taanite kaa chiskahaatwaau.”
Uyuu maak kaa itwet chii iicheskweyuu kaa waapamaat aweyuu e niipuyich anite uspiskunihch,
Jesus maak aniyuu mikw namui uhchi nisituunaweu.
Chii itikuu maak,
“Iskweu,
chekwaan wehchi maatuuyin.
Awen kaa nanituwaapamat.”
Kaa kanawaapamaat Mary aniyuu nihtaauchihchikanh kaa naanaakachihtaayich e iteyimaat,
ekw kaa itaat,
“Pechi wiihtamuu maa taanite kaa ahiit ekw maak che nituwaapamak.”
“Mary,”
chii iteu Jesus.
Chii kweschikaapuu Mary ekw kaa itaat aniyuu Jesus Hebrew e ishi ayimit,
“Rabboni,”
chii iteu.
Uu maak Rabboni kaa iinaanuuhch e itweshtamuwaataakanuuhch Utipeyihchikeu iinaanuu.
Jesus kaa itwet,
“Ekaawii taahtin wesh eshkw namui Nuuhtaawii e ihtaat nuuhchii ishi uhpiskaan.
Nituwaapamach niichishaanich che wiihtamuutwaau che uhpiskaauch Nuuhtaawii kaye chiyawaau Kuuhtaawiiwaau e ihtaat ishi,
Nichishemanituum kaye chiyawaau Chichishemanituumiwaau.”
Mary Magdalene kaa chistuhtet e naanituwaapamaat aniyuu chischinuhamuwaakan ekw kaa wiihtamuwaat e itaat,
Utipeyihchikeu nichii waapamaau.
Chii wiihtamuweu kaye aniyuu taan kaa itikut che itaat.